Boris dink Novak kan onder druk vou | Maroela Media
Boris dink Novak kan onder druk vou
Novak Djokovic speel later vandag in die 50ste Grand Slam-kwarteindstryd van sy loopbaan wanneer hy Marton Fucsovics op Wimbledon se grasbane die stryd aansê.
Die 34-jarige Serwiër jaag nie net sy 20ste Grand Slam-titel nie, maar hy is ook op koers om sy derde groot trofee van die jaar (die Australiese en Franse Ope is reeds in die sakkie) omhoog te hou; die pen om die geskiedboeke te herskryf is ongetwyfeld binne sy bereik.
Maar, sê sy vorige afrigter Boris Becker, dit is nie 'n uitgemaakte saak dat Djokovic met die louere op Wimbledon gaan wegstap nie.
"Die aanslag van die oorblywende spelers moenie gering geskat word nie en die druk om die geskiedenisboeke te herskryf kan ook teen Novak tel. Hoe nader hy aan 'n moontlike 20ste Grand Slam-titel kom, hoe kwaaier gaan die druk op hom wees," het die Duitser gesê.
Tog speel Djokovic al vir jare tennis en hy het al baie wedstryde gewen: Hy weet waaraan hy homself moet steur en wat hy liefs moet ignoreer.
"Dit is geen geheim dat ek probeer om soveel as moontlik Grand Slams te wen nie," het die Serwiër gesê.
"Maar as ek aandag aan almal se voorspellings gee, sal dit my ongetwyfeld ontspoor van my uiteindelike doel – om een ding op 'n slag te hanteer en na die beste van my vermoë vir 'n toernooi se uitkloprondes voor te berei."
Volgens Fucsovics, wat met die gevaarlike Andrey Rublev afgereken het om sy kwarteindstryd-ontmoeting teen Djokovic te bespreek, waai enige strategie by die stadionvenster uit wanneer jy teen 'n speler van die Serwiër se kaliber te staan kom.
"Ek gaan net die wedstryd geniet en vir elke liewe punt baklei; dit is die heel belangrikste vir my. Dit is die eerste keer wat ek in die kwarteindstryd van 'n Grand Slam-toernooi speel en ek wil my beste gee," het die Hongaarse speler gesê.